Parlement kan herroep word vir mosie teen ZumaDie Speaker van die Nasionale Vergadering, Baleka Mbete. Foto: Daily Maverick Baleka Mbete, die speaker van die parlement, het Sondag gesê sy sal onmiddellik opposisiepartye se versoek vir ŉ dringende debat oor ŉ mosie van wantroue teen pres. Jacob Zuma oorweeg. Die mosie van wantroue kom te midde van skerp kritiek vanuit alle oorde van die politieke spektrum teen Zuma se middernagtelike kabinetskommeling Donderdagaand en in die vroeë oggendure Vrydag. Pravin Gordhan, minister van finansies, en sy adjunk, Mcebisi Jonas, is onder meer tydens die kabinetskommeling uit hul poste verwyder. Mbete het Sondag op die OR Tambo-lughawe in Johannesburg met verslaggewers gepraat nadat sy teruggekeer het van ŉ reis na Bangladesj vir ’n vergadering van die Internasionale Parlementêre Unie. Sy het die besoek kortgeknip nadat sy Donderdag ŉ versoek van Mmusi Maimane, die DA-leier, ontvang het waarin hy versoek dat ŉ debat oor ŉ mosie van wantroue teen Zuma geskeduleer word. Die brief het aangedui dat die debat geskeduleer moet word vir Mei wanneer die parlement weer byeenkom. Mbete het later dieselfde dag ŉ soortgelyke versoek van Julius Malema, die EFF se leier, ontvang. Hierdie brief het versoek dat die parlement, wat tans in reses is, herroep word vir ŉ spesiale sitting om oor die mosie te debatteer en daaroor te stem. Mbete het gesê sy het Vrydag nog ŉ brief van die DA ontvang waarin die party ook versoek dat die parlement herroep word vir ŉ spesiale sitting. Sy het gesê die versoeke sal nou nagegaan word om vas te stel of dit voldoen aan die relevante reëls van die parlement. Daarna moet Mbete met die hoofsweep van die meerderheidsparty, tans Jackson Mthembu, en die leier van regeringsake, adjunkpres. Cyril Ramaphosa, vergader. Laastens kan die mosie geskeduleer word binne ŉ redelike tydperk gegewe die program van die nasionale vergadering. Mbete het gesê in terme van die grondwet moet ŉ versoek vir ŉ mosie van hierdie omvang as ’n prioriteitsaak gehanteer en geskeduleer word. “Ek sal daarom vandag [Sondag] begin met die proses van raadpleging oor die versoeke wat gebring is. Ek voorsien dat die raadpleging so gou as moontlik afgehandel sal word. Sodra dié proses afgehandel is, sal my kantoor aan al die betrokke partye skryf om hulle in te lig wat die uitslag is,” het sy gesê.